પ્રાપ્ત માહિતી મુજબ મોટી પાનેલીમાં એક તરફ દિવાળીના તહેવારો નજીક આવે છે ત્યારે ગ્રામજનોએ બુધવારે રસ્તા પર આવી જઇને ગામના ફૂલઝર તળાવનું પાણી અનામત રાખવા રોષ વ્યકત કર્યો હતો. જેને લઇને મોટી પાનેલી ગામ સ્વયંભૂ બંધ રહ્યું હતું અને ગામના પુરૂષો અને મહિલાઓ સહિતના લોકો તળાવની પાળી પર બેસી રોષ પૂર્ણ વિરોધ કર્યો હતો. ગામના સરપંચ સહિત અગ્રણીઓનું કહેવું એ છે કે ગામનું નાની સિંચાઇમાં સમાવિષ્ટ ફૂલઝર તળાવમાંથી અન્ય પાણી આપવામાં આવે છે પરંતુ આ પાણી અત્યારે મોટી પાનેલી, કોલકી, ખારચીયા સહિતના ગામોને સિંચાઇ માટે આપવામાં આવે છે. પરંતુ આવનારા દિવસોમાં પીવાના પાણીની સમસ્યા ઉદભવે નહી તે માટે સરકાર અત્યારથી જ આ તળાવમાં રહેલું પ થી ૬ ફૂટ પાણી અનામત રાખવામાં આવે તેવી માંગ વ્યકત કરી હતી. સરપંચ, ગ્રામજનો, આગેવાનો તથા પંચાયતના હોદેદારો તળાવની પાળે બેસી ઉપવાસ કર્યા હતા અને સરપંચે તો કહ્યું હતું કે જયાં સુધી આ તળાવમાંથી સિંચાઇનું પાણી આપવાનું બંધ નહી થાય અને મોટી પાનેલી સહિતના ગામો માટે પીવાના પાણીની સમસ્યા ન સર્જાય તે માટે અનામત રાખવામાં નહી આવે ત્યાં સુધી ઉપવાસ ચાલુ રહેશે તેવો પણ નિર્ધાર વ્યકત કર્યો છે.